Χαλκίδα, 8/10/2026
ΣΥΛΛΟΓΟΣ ΕΡΓΑΖΟΜΕΝΩΝ
ΓΕΝΙΚΟΥ ΝΟΣΟΚΟΜΕΙΟΥ ΧΑΛΚΙΔΑΣ
Κ.Υ. ΨΑΧΝΩΝ ΧΩΡΙΣ ΑΣΘΕΝΟΦΟΡΟ 
ΑΠΟ ΤΗΝ ΠΑΡΑΣΚΕΥΗ 2/10
Το Κέντρο Υγείας Ψαχνών βρίσκεται ουσιαστικά χωρίς ασθενοφόρο από την περασμένη Παρασκευή 2/10/2026.
Και εδώ βρίσκεται η απόλυτη αντίφαση:
Τον Σεπτέμβριο του 2025, σε επίσημη τελετή παρουσία του Διοικητή της 5ης ΥΠΕ και του Δημάρχου Διρφύων - Μεσσαπίων, παραδόθηκε στο Κ.Υ. Ψαχνών ένα ασθενοφόρο του ΕΚΑΒ, το οποίο παρουσιάστηκε ως «σύγχρονο» και ως λύση στο κρίσιμο πρόβλημα της άμεσης διαχείρισης των περιστατικών.
Έναν χρόνο μετά, το ίδιο ασθενοφόρο, με περίπου 820.000 χιλιόμετρα, παρουσίασε βλάβη και τέθηκε εκτός χρήσης!
Αντικαταστάθηκε, προσωρινά, από άλλο ασθενοφόρο, το οποίο όμως  αποσύρθηκε μετά από λίγες μέρες….. πιθανόν να κρίθηκε και αυτό ακατάλληλο λόγω σοβαρών φθορών.
Έτσι, σήμερα το Κ.Υ. Ψαχνών παραμένει χωρίς διαθέσιμο ασθενοφόρο.
Οι εργαζόμενοι είχαν προειδοποιήσει εδώ και καιρό για την κατάσταση των οχημάτων του ΕΚΑΒ. Παρ’ όλα αυτά, κανένα ουσιαστικό μέτρο δεν πάρθηκε.
Οι πανηγυρικές τελετές και οι φωτογραφίες δεν μπορούν να αντικαταστήσουν τα ασθενοφόρα.
Ρωτάμε την 5η ΥΠΕ και το Υπουργείο Υγείας:
Πότε θα διαθέσετε κατάλληλο και αξιόπιστο ασθενοφόρο στο Κ.Υ. Ψαχνών;
Δεν είναι πολυτέλεια. Είναι ζήτημα ασφάλειας και ζωής για τους ασθενείς και τους κατοίκους της περιοχής.
Ο Σύλλογος Εργαζομένων δεν θα αποδεχθεί την επικίνδυνη αυτή κατάσταση.
ΝΑ ΔΟΘΕΙ ΑΜΕΣΑ ΛΥΣΗ 
ΝΑ ΔΙΑΤΕΘΕΙ ΚΑΤΑΛΛΗΛΟ ΑΣΘΕΝΟΦΟΡΟ ΣΤΟ Κ.Υ. ΨΑΧΝΩΝ

